Suomi ja Afganistan ovat sopineet afganistanilaisten turvapaikanhakijoiden palauttamisesta Afganistaniin. Maat allekirjoittivat yhteistyöpöytäkirjan turvapaikanhakijoiden paluusta ja palauttamisesta.

Sisäministeriön ja ulkoasiainministeriön mukaan yhteistyöpöytäkirja "vahvistaa sekä turvapaikanhakijoiden vapaaehtoiseen paluuseen että pakkopalautuksiin liittyviä viranomaismenettelyjä".

Neuvottelut Afganistanin kanssa aloitettiin toukokuussa 2016, ja yhteistyöpöytäkirja allekirjoitettiin Euroopan unionin ja Afganistanin hallituksen isännöimän Afganistan-konferenssin yhteydessä Brysselissä.

Muun muassa hallintovaliokunnan puheenjohtaja Juho Eerola (ps.) pitää palautussopimusta Afganistanin kanssa erinomaisena asiana.

– Vain noin 30 prosenttia Suomeen tulleista afganistanilaisista on saanut turvapaikan Suomesta. Toivottavasti sopimus saadaan toimimaan myös käytännössä. Meillä on Afganistanista nyt virallinen lupaus, että palautetut ihmiset otetaan vastaan, Eerola kommentoi.

Vuonna 2015 afganistanilaiset jättivät toiseksi eniten turvapaikkahakemuksia, yli 5 000.